***Engel Mária***

**A mohácsi katasztrófa és a hozzá vezető okok**

**Modulterv a gimnáziumok 10. évfolyama számára**

**2 tanóra (lehetőleg egy dupla tanóra)**

**Tartalmi célok:**

-       a XVI. század európai történelmének jelentős összefüggéseinek és a magyar történelemre gyakorolt hatásainak ismerete,

-       a Jagelló-kor gazdasági, társadalmi, bel- és külpolitikai jellemzői,

-       II. Lajos korának jelentős történelmi személyiségei, s szerepük a mohácsi vészben,

-       a XVI. századi európai és török hadászat jellemzői.

**Módszertani célok:**

-       a téma feldolgozása változatos tanulási technikák segítségével, önálló és kooperatív

munkaformák alkalmazásával,

-       különböző típusú forrásokból információk gyűjtése és feldolgozása, okok és

                következmények vizsgálata önállóan és kiscsoportban,

-       a nyelvi kifejezőkészség, érvelés, vitakultúra fejlesztése.

**Tartalmi követelmények:**

-       a tanulók képesek legyenek árnyaltan bemutatni a mohácsi katasztrófához vezető okokat,

-       váljanak képessé a források kritikus elemzésére, a szerzők szándékának

               feltérképezésére, az okok és a következmények megkülönböztetésére,

-       vizsgálódásuk során a diákok sajátítsák el az egyetemes és a magyar történelmi

               események szinkron szemléletét, legyenek képesek Magyarország történetét az

               egyetemes történelem összefüggésében szemlélni, elhelyezni,

-       a tanulók a térkép segítségével tudják elhelyezni a Jagelló-kori Magyarországot a

               történelmi térben, helyzetét az Oszmán Birodalom terjeszkedésének és az európai

               nagyhatalmi kapcsolatok és konfliktusok összefüggésében.

**Tanulási készségek fejlesztési követelményei:**

-       a tanuló aktívan vegyen részt a tanulási folyamatban,

-       együttműködően segítse a csoportmunka hatékonyságát,

-       legyen képes adott forrásokból lényegkiemelésre, különböző, első- és másodlagos

               források összevetésére, értelmezésére,

-       legyen képes csoporttársaival kulturált vitára, sajátítsa el az érvelés, a meggyőzés

               alapvető módszereit,

-       gyakorolja a mások iránti türelem és beleérzés képességét,

-       legyen képes saját vélemény kialakítására és annak szabatos megfogalmazására.

A választott munkaforma: szerepjáték – egyéni és csoportmunka

**1.óra:**

**Ráhangolódás**: 5 perc

**Tanári közlés:**

1526. augusztus 29-én a mohácsi csatában a Magyar Királyság súlyos vereséget szenvedett az Oszmán Birodalom seregeitől. Ki kell derítenünk, milyen tényezők, okok vezettek a tragédia bekövetkeztéhez, kit/kiket és milyen mértékben terhel felelősség abban.

Korábbi tudásotok felidézése céljából **ötletbörzé**vel vegyük sorra azokat a csatavesztéshez vezető okokat, amelyeket fel tudtok idézni (pl. nagy túlerő, külső segítség hiánya, rossz hadvezetés stb.)

Az előzetes tudást célszerű csomagolópapírra, fóliára vagy a táblára rögzíteni.

**A munkamenet fázisait ismertessük diákjainkkal:**

**a.)** Az osztály létszámához mérten alakítsunk 4-8 csoportot. Egy csoport létszáma ideális esetben 5-6 fő. Ha nagy létszámú osztállyal dolgozunk, minden részfeladatot két csoport végez párhuzamosan.

**b.)** Első lépésként **négy (vagy kétszer négy) szekcióban** részterületenként vizsgálják meg a kérdést. (A./ B./ C./ nyomtatható feladatlapok a diákoknak)

**c.)** Az elemzés elvégzése után, felvértezve az eredményekkel, a szekciók tagjai új **csoportok**at alkotnak **képzeletbeli vizsgáló bizottságokként**, melyekben minden korábbi szekció képviselteti magát, s amely maga elé idézi a kor szereplőinek képviselőit, és kérdéseivel törekszik a felelősség tisztázására, mérlegelve a körülményeket. A négy féle megközelítésből levont tanulságok alapján az eljárás végén pedig összefoglaló jelentést készít az eredményről

 ( D./ nyomtatható feladatlap a diákoknak)**.**

**d.)** A csoportban végzett munkájukra értékelő lap kitöltésével és önálló esszé megírásával reflektálnak, melyben egyéni álláspontjukat fogalmazzák meg.( E./ nyomtatható feladatlap a diákoknak)

**Jelentésteremtés**:

1. lépés: 2 perc

Négy (vagy kétszer négy) szekciót állítunk föl, mely különböző részkérdések megvitatásával foglalkoznak.

1**.) Külpolitikai** előzmények és körülmények vizsgálatára felállított részbizottság

2.) **A belpolitikai** előzmények és körülmények vizsgálatára felállított részbizottság

3.) **A hadászat** kérdéseit vizsgáló részbizottság

4.) **A személyes felelősség** kérdéseit vizsgáló részbizottság

2. lépés: 3 perc

**Tanári útmutató:** Meg kell neveznünk a szerepeket és az osztály tagjainak választaniuk kell ezekből. Szerencsés, ha a szerepek kiválasztásánál a diákok maguk is közreműködnek. Egy-egy szekcióba az osztály/csoport létszámától függően arányosan kerüljenek a diákok (legalább 5-6). A csoportalakításnál lehetséges módszer, ha 1-6-ig sorszámot húznak a diákok, ez a második csoportalakításnál is segítségünkre lesz.(Még jobb, ha a sorszámról az is leolvasható, melyik szekció tagja lesz a tanuló: pl. I./1, I/2, I/3, I/4, stb.)

**Lehetséges szerepek**: levezető elnök, jegyzőkönyv-vezető, szakértők

Szakértői szerepjavaslatok (a szerepleírásokat írásban odaadjuk a csoportoknak)

**A./ Diákoknak nyomtatható feladatlapok -** szereplehetőségek

1.) **Külpolitikai** előzmények és körülmények vizsgálatára felállított részbizottság

Szakterületek:a.) európai ügyek:

                            - a Német-Római Császárság bel- és külpolitikai szakértője

     - a Habsburg-Valois párharc szakértője

b.) török ügyek:

       -az Oszmán Birodalom belpolitikai szakértője

       - a török hódítások, külügy szakértője

c.) magyar külügy:

        - a dinasztikus kapcsolatok szakértője

        - a török kapcsolatok szakértője

2.) **A belpolitikai** előzmények és körülmények vizsgálatára felállított részbizottság

Szakterületek: a.) udvari ügyek szakértője

                        b.) -gazdasági szakértő

                        c.) védelmi ügyek szakértője

3.) **A hadászat** kérdéseit vizsgáló részbizottság

Szakterületek: a.) európai és magyar hadügyi szakértők

                        b.) török katonai szakértők

                        c.) a török hadjáratok szakértői: - 1521-25.

                                                                           - 1526.

                                                                           - a mohácsi csata

4.) **A személyes felelősség** kérdéseit vizsgáló részbizottság

Képviselők: -II.Lajos király – vádlója

 - védője

                    -Tomori Pál – vádlója

                                        - védője

                    -Szapolyai János – vádlója

                                               - védője

3. lépés: 25 perc

**Tanári útmutató**: A források, megközelítési szempontok kiadása, részfeladatok elolvasása (egyéni munka), beszámolók a csoporton belül (csoportmunka). A szakértői beszámolók a levezető elnök felkérésére történnek, a többiek készítsenek rövid jegyzetet az elhangzottakról a füzetükbe, ill. kérdésekkel, hozzászólásokkal vegyenek részt aktívan a munkában. A források olvasása kb. 5 perc, a csoporton belüli beszámolók kb. 20 perc. A feladatra adott idő elteltét a tanár jelzi a diákoknak. A mellékelt forrásokat is a feladattal együtt odaadjuk a diákoknak (a források a szakértői csoportok szerint jelölve és csoportosítva vannak).

**B./ Diákoknak nyomtatható feladatlapok –** részbizottságok vizsgálandó kérdései:

**1.) Külpolitikai előzmények és körülmények vizsgálatára felállított részbizottság:**

**a.) Európai ügyek szakértői:**

A kiadott források, a történelmi atlasz és a tankönyv egyetemes történeti fejezetének fölhasználásával vázolják, mik a jelentősebb konfliktusok, új jelenségek Európában a XVI. század első felében.

Mérjék föl a szövetségkötés és a külső segítség lehetőségeit egy oszmán-török támadás esetére.

**b.) Az Oszmán Birodalom ügyeinek szakértői:**

A kiadott források, a történelmi atlasz és a tankönyv egyetemes történeti fejezetének fölhasználásával vázolják, a birodalom belső jellemzőit (gazdaság, társadalom, államszervezet),

 Mutassák be, kik követik egymást a szultáni hatalomban, milyen hódításokkal tudják növelni a korszakban birodalmat.

A hódítások hogyan hatnak a terület nagyságára, a népességre és a bevételekre.

Próbálják meg bemutatni, az1526-os magyarországi hadjárat külpolitikai előzményeit török részről.

**c.) A Magyar Királyság külügyi szakértői**:

Idézzék föl korábbi tanulmányaikból, milyen külpolitikai kapcsolatokat örökölt és tartott fent a Jagelló-kori ország (európai országok, dinasztiák, törökök).

A kiadott források fölhasználásával vegyék számba II. Lajos udvarának külpolitikai lépéseit és értékeljék az 1520-as török békeajánlat magyar fogadtatását.

2.) **A belpolitikai előzmények és körülmények vizsgálatára felállított részbizottság:**

A kiadott források, a történelmi atlasz és a tankönyv fölhasználásával vázolják, milyen előzmények nehezítik a védelem hatékony megszervezését, ill. fenntartását.

a.) Mutassák be a központi hatalom helyzetét, nehézségeit, céljait és lehetőségeit.

b.) Mérjék föl, milyen gazdasági helyzet jellemezte a korabeli Magyarországot.

c.)Sorolják fel a törökellenes védelem érdekében tett katonai lépéseket és az ezzel kapcsolatos nehézségeket.

**3.) A hadászat kérdéseit vizsgáló részbizottság:**

a.) Az európai és magyar hadügyi szakértők:

A kiadott források és a tankönyv fölhasználásával derítsék ki, mik a fő jellemzői a magyar hadászatnak (a hadszervezet összetétele, jellemző fegyvernemek, harcmodor).

b.) A török katonai szakértők:

A kiadott források és a tankönyv fölhasználásával derítsék ki, mik a fő jellemzői a török hadászatnak (a hadszervezet összetétele, jellemző fegyvernemek, harcmodor).

c. ) A török hadjáratok szakértői

Mutassák be az 1521. évi török hadjáratot, annak jelentőségét és következményeit.

A kiadott források, a történelmi atlasz és a tankönyv segítségével katonai/hadászati megközelítésből mutassák be az 1526. augusztus 29-én Mohácsnál lezajlott ütközetet. Térjenek ki a seregek létszámára, összetételére, a táborhelyre (esetleg földrajzi, időjárási körülményekre), az előcsatákra, a felállított hadrendre, a hadvezetésre. A térképvázlat és a leírások segítségével tegyenek kísérletet a csata rekonstruálására. Mérlegeljék a veszteségeket.

4.) **A személyes felelősség kérdéseit vizsgáló részbizottság:**

„Kit/kiket, milyen mértékben terhel személyes felelősség a katasztrófáért?”

A tagok közül legyen egy-egy, aki inkább a vizsgálandó személyek védelmét, és egy-egy, aki inkább a velük szemben fölmerülő vádakat képviseli.

Keressék a választ a következőkre:

- Mi volt a jogkörük, ill. hatáskörük?

- Mit tettek a védelem érdekében, a katasztrófa elhárításáért?

- Mit mulasztottak el megtenni?

- Mennyiben tartják alkalmasnak az illetőt a betöltött feladatra?

- A kortársakkal milyen volt a viszonyuk? (Ez befolyásolta-e tetteiket?)

A vizsgálat alá vont személyek:

a.) II. Lajos

b.) Tomori Pál

c.) Szapolyai János

**A diákok részfeladatai**:

|  |  |
| --- | --- |
| **A diákok részfeladatai** | **Lehetséges következtetések/megoldások**: |
| **1.) Külpolitika**i előzmények és körülmények vizsgálatára felállított részbizottság:    **a.) Európai ügyek** szakértői:  A kiadott források, a történelmi atlasz és a tankönyv egyetemes történeti fejezetének fölhasználásával vázolják, mik a jelentősebb konfliktusok, új jelenségek Európában a XVI. század első felében.  Mérjék föl a szövetségkötés és a külső segítség lehetőségeit egy oszmán-török támadás esetére. | **Németország**ban Luther 1517-es fellépésével kezdetét veszi a reformáció, mely **vallásháború**hoz vezet, ill. a **reformáció** népi irányzata eszmei hátteréül szolgál a **parasztháború**nak, mely éppen a mohácsi ütközetet megelőző két évben (1524-25) zajlik. Ezek a konfliktusok valószínűleg nagymértékben lekötik a német birodalom figyelmét és erejét, így jelentékeny segítséget nem lehet várni tőlük, bár a birodalmi gyűlés tárgyalja a segítség lehetőségeit.  Ezzel párhuzamosan zajlik a **Habsburg-Valois** **párharc**. Az 1525-ben a páviai csatában elszenvedett vereség következtében a Francia Királyság (Valois I.Ferenc) Habsburg-ellenes szövetséget alakít. Az **1526-os cognaci ligába** bevon több itáliai államot és az Oszmán Birodalmat is. Ennek következtében a liga keresztény államai nehezen mozgósíthatók egy törökellenes fellépésre.  **Lengyelország**nak éppen az 1520-as évek elejére sikerült **békével** lezárnia a törökökkel vívott konfliktusát, így számukra nagy kockázatot jelentett volna a segítségnyújtás a török ellen, ami a béke felrúgását jelentette volna.  A Jagelló-dinasztia tagjaként II.Lajos egyben cseh király is, így jó a **kapcsolat Csehországgal** és várható is a segítség. |
| **1.) Külpolitika**i előzmények és körülmények vizsgálatára felállított részbizottság    **b.) Az Oszmán Birodalom** ügyeinek szakértői:  A kiadott források, a történelmi atlasz és a tankönyv egyetemes történeti fejezetének fölhasználásával vázolják, a birodalom belső jellemzőit (gazdaság, társadalom, államszervezet), mutassák be, kik követik egymást a szultáni hatalomban, milyen hódításokkal tudják növelni a korszakban birodalmat, ez hogyan hat a terület nagyságára, a népességre és a bevételekre. | **Uralkodók**: I. Szelim (1512-20),  I. Szulejmán (1520-1566),  **Hódítások:** Szíria, Egyiptom, Mezopotámia, Rodosz,  **Nagyság**:1,5 millió négyzetkilométer, 14 millió lakos, kb. 4 millió aranyforint bevétel – többszörösen meghaladja a Magyar Királyság lehetőségeit.  **Jellemzők**: sajátos katonai társadalom, birtokviszonyok (hász birtok, szolgálati birtok), megszállt területek adóztatása (haradzs, devsirme).  A török katonaság elégedetlensége, háborús elvárásai újabb hódító hadjáratokat várnak el a szultántól.  A magyar-török békék megújításai Mátyás óta, 1520: török békeajánlat az uralkodó váltáskor, melyet a magyar fél nem fogad és nem utasít el  1521: a magyar végvárrendszer elleni hadjáratok (Nándorfehérvár). |
| **1.) Külpolitika**i előzmények és körülmények vizsgálatára felállított részbizottság    **c.) A Magyar Királyság** külügyi szakértői:  Idézzék föl korábbi tanulmányaikból, milyen külpolitikai kapcsolatokat örökölt és tartott fent a Jagelló-kori ország (európai országok, dinasztiák, törökök).  A kiadott források fölhasználásával vegyék számba II. Lajos udvarának külpolitikai lépéseit és értékeljék az 1520-as török békeajánlat magyar fogadtatását. | A Jagelló-dinasztia tagjai uralkodnak Csehországban, Magyarországon (II. Lajos), és Lengyelországban.  A **Habsburg-Jagelló családi szerződés** a Habsburg dinasztia érdekkörébe vonta az országot (házasság: Habsburg Ferdinánd-Jagelló Anna és Jagelló II. Lajos- Habsburg Mária között).  A Mátyás-kori **magyar-török békét** egészen 1520-ig rendszeresen megújítják királyaink.  Az új szultán (I.Szulejmán) súlyosabb feltételekkel ajánl békét követe révén 1520-ban, amit a Magyar Királyság vonakodik elfogadni, (a követet túszként fogva tarja), mert azt reméli, hogy az ázsiai (Perzsia) zavargások miatt egy későbbi időpontban kedvezőbb feltételeket tud kialkudni.  **II. Lajos segítségért fordul**: a Német-Római császárhoz (V. Károly) és a német birodalmi gyűléshez, Habsburg Ferdinánd herceghez, az angol (VIII. Henrik) és a francia (I.Ferenc) királyokhoz, a cseh rendekhez, a pápához, Lengyelországhoz (Zsigmond)  Csekély és megkésett segély: német birodalmi gyűléstől, Angliából  Komolyabb segítség a pápától (cseh rendektől) |
| **2.) A belpolitika**i előzmények és körülmények vizsgálatára felállított részbizottság  A kiadott források, a történelmi atlasz és a tankönyv fölhasználásával vázolják, milyen előzmények nehezítik a védelem hatékony megszervezését, ill. fenntartását.    **a.)** Mutassák be a kiadott források és a tankönyv fölhasználásával a központi hatalom helyzetét, nehézségeit, céljait és lehetőségeit. | A főurak, bárók csoportjai a maguk érdekében igyekeznek befolyásuk alá vonni a királyt.  Az 1505-ös rákosi végzés jelzi a nemesség egy részének elégedetlenségét az uralkodóval szemben, nem fogadva el annak dinasztikus törekvéseit.  II. Lajos kísérletet tesz a központi hatalom megerősítésére, mely inkább fokozza a belső zavart  A nemesség csak a király személyes példáját és nem parancsait hajlandó követni.  Gyengülő királyi hatalom. |
| **2.) A belpolitika**i előzmények és körülmények vizsgálatára felállított részbizottság  A kiadott források, a történelmi atlasz és a tankönyv fölhasználásával vázolják, milyen előzmények nehezítik a védelem hatékony megszervezését, ill. fenntartását.    **b.)** A kiadott források és a tankönyv fölhasználásával mérjék föl milyen gazdasági helyzet jellemezte a korabeli Magyarországot. | A királyi hatalom gyengülésével az udvar a Mátyás-korabeli jövedelmek töredékét tudja beszedni.  A királyi jövedelmek egy részét a főurak maguk számára hajtják be.  A védelem megszervezéséhez hiányzó pénzeket az udvar az egyház megadóztatásával kívánja pótolni. |
| **2.) A belpolitika**i előzmények és körülmények vizsgálatára felállított részbizottság  A kiadott források, a történelmi atlasz és a tankönyv fölhasználásával vázolják, milyen előzmények nehezítik a védelem hatékony megszervezését, ill. fenntartását.    **c.)** A kiadott források és a tankönyv fölhasználásával sorolják fel a törökellenes védelem érdekében tett katonai lépéseket és az ezzel kapcsolatos nehézségeket. | A Mátyás-kori zsoldoshadsereg fenntartása lehetetlen, így felszámolják.  A Mátyás idején kialakított végvárrendszer fenntartására (javítások, fegyver, felszerelés, katonák fizetése) nincs elég pénz, a boszniai várak többségét a török kis ellenállás után elfoglalja  Nándorfehérvár 1521. évi török ostromakor nem kap külső segítséget.  A király kinevezi kalocsai érsekké és ezzel együtt a déli végek parancsnokává Tomori Pált  Az 1514-es parasztháború után a nemesség vonakodik népfelkelést hirdetni, a parasztok kezébe fegyvert adni. |
| **3.) A hadászat** kérdéseit vizsgáló részbizottság    **a.) Az európai és magyar hadügy**i szakértők:  A kiadott források és a tankönyv fölhasználásával derítsék ki, mik a fő jellemzői a magyar hadászatnak ( a hadszervezet összetétele, jellemző fegyvernemek, harcmodor). | Európa: lovagkor vége (1525. Pávia), zsoldoshadak elterjedése, lőfegyverek lassú terjedése.  Magyar hadszervezet (3 pilléres): nemesi bandériumok, nemesi felkelés, telekkatonaság, amit néha kis létszámú zsoldos csapatok egészítenek ki.  Jellemző fegyvernemek: páncélos lovasság, gyalogság, gyenge tüzérség. |
| **3.) A hadászat** kérdéseit vizsgáló részbizottság    **b.) A török katonai** szakértők:  A kiadott források és a tankönyv fölhasználásával derítsék ki, mik a fő jellemzői a török hadászatnak ( a hadszervezet összetétele, jellemző fegyvernemek, harcmodor). | A török hadsereg legnagyobb harcértékű részei: janicsárok (nehézfegyverzetű gyalogság), szpáhik (könnyűlovasság), topcsik (tüzérség)  Két nagyobb sereg. ruméliai, anatóliai hadsereg  Hadjáratok idején kiegészülnek nagy létszámú irreguláris hadakkal,  Jellemző: a hadjáratok tudatos előkészítése, ütközetben a fegyvernemek összehangolása/ |
| **3.) A hadászat** kérdéseit vizsgáló részbizottság    **c.) A török hadjáratok** szakértői  Mutassák be az 1521. évi török hadjáratot, annak jelentőségét és következményeit.  A kiadott források, a történelmi atlasz és a tankönyv segítségével katonai/hadászati megközelítésből mutassák be az 1526. augusztus 29-én Mohácsnál lezajlott ütközetet. Térjenek ki a seregek létszámára, összetételére, a táborhelyre (esetleg földrajzi, időjárási körülményekre), az előcsatákra, a felállított hadrendre, a hadvezetésre. A térképvázlat és a leírások segítségével tegyenek kísérletet a csata rekonstruálására. Mérlegeljék a veszteségeket. | Az **1521-es hadjárat** a magyar végvárrendszer középső szakaszát, a Szerémséget védő várakat vette célba: török kézre kerül **Szabács, Zimony**, **Nándorfehérvár,** mely a déli végvárrendszer kulcsa. Birtoklásával szabad az út a Dunán az ország belseje felé.  A Száva vonaláig az Oszmán Birodalom uralja a térséget, de ellenőrzi, zaklatja a Szávától Északra húzódó szerémségi területeket is.  **A magyar hadak** késve indulnak délre, kevesen és lassan csatlakoznak a király seregéhez.  Tomori kísérletet tesz a török feltartóztatására: Eszéknél (de a török már átkelt a Dráván), majd a Karasica (Krassó patak) mocsarainál (innen a király rendeli vissza, hogy egyesüljön a fősereggel Mohácsnál).  A mohácsi táborhely Sátorhelytől délre a síkságon.  Időjárás: rendkívül esős nyár (a csatát követő éjjel is vihar) – megáradt folyók, patakok.  Előcsaták. Többnyire magyar sikerek.  Hadvezetés: bizonytalanság, tapasztalt katonai vezető hiánya – végül Szapolyai György és Tomori Pál.  Hadrend: szélese széthúzott vonal (átkerülő hadművelet elhárítására),  középen a nehézlovasság, két szárnyon könnyűlovasság, gyalogosok a második hadrendben középen nehézlovasság (köztük a király) – inkább védekező felállás.  Létszám:kb. 25 ezer fős sereg.  **A török hadak** elfoglalják Péterváradot, átkelnek a Dráván (Eszék) – jól megszervezett ellátás, előkészítés (pl. utak, hidak építése).  A magyar seregtől Délre, a környező magaslatokon túl van a táborhely.  Hadrend: elöl a gyalogság és a tüzérség (ágyúk), a jobbszárnyon a ruméliai, a balszárnyon az anatóliai lovasság, a második hadrendben középen a szultáni janicsár és szpáhi ezredek.  Létszám: változó becslések, kb. 100-120 ezer fős sereg (300 ezer?).  Csata: első magyar hadrend előrenyomul, ágyútűzbe kerül, ruméliai hadtest visszavonul, megérkezik középen a szultáni fősereg, a magyar balszárny kitart, de a második magyar hadrend nehézlovasságát megfutamítják a török hadak (janicsárok tűzereje).  Időtartama: délután 4-től sötétedésig, felhőszakadásig (másfél- 4 óra hosszat)  Veszteség: a lovasság közel fele (4-5 ezer) a gyalogság közel háromnegyede (9-10 ezer).  A király, a fővezérek, főurak, főpapok. |
| **4.) A személyes felelősség** kérdéseit vizsgáló részbizottság  „Kit/kiket, milyen mértékben terhel személyes felelősség a katasztrófáért?”  A tagok közül legyen egy-egy, aki inkább a vizsgálandó személyek védelmét, és egy-egy, aki inkább a velük szemben fölmerülő vádakat képviseli.  Keressék a választ a következőkre:  - Mi volt a jogkörük, ill. hatáskörük?  - Mit tettek a védelem érdekében, a katasztrófa elhárításáért?  - Mit mulasztottak megtenni?  - Mennyiben tartják alkalmasnak a betöltött feladatra?  - Milyen volt a kortársakkal a viszonyuk? (ez befolyásolta-e tetteiket?)    **a.) II. Lajos király** | Jagelló II. Lajos, Magyarország és Csehország királya – fiatalon kerül trónra (10 éves), üres kincstárat, gyenge királyi hatalmat örököl.  Kiszolgáltatott a főúri érdekcsoportoknak, melyek befolyásolására törekednek.  Személyisége nem túl határozott és erélyes.  Felesége révén rokonságba kerül a Habsburgokkal.  Kísérlete a királyi hatalom erősítésére nem hoz eredményt.  A védelem érdekében:  - segélykérő leveleket küld az európai keresztény udvarokba,  - pápai engedéllyel az egyház megadóztatásával próbál pénzt előteremteni a katonai kiadásokra,  - kinevezi Tomori Pált kalocsai érsekké és a déli végek kapitányának.  Nem mozgósít időben.  Nem ad egyértelmű utasításokat.  Nem indul el időben a tolnai táborhelyre.  Nem várja be az úton lévő segédcsapatokat  Tapasztalatlan, befolyásolható, de a hadjárat során személyes bátorságát bizonyító, a törökellenes védelmet összefogó és szervező erélyes vezetőnek nem alkalmas. |
| **4.) A személyes felelősség** kérdéseit vizsgáló részbizottság  „Kit/kiket, milyen mértékben terhel személyes felelősség a katasztrófáért?”  A tagok közül legyen egy-egy, aki inkább a vizsgálandó személyek védelmét, és egy-egy, aki inkább a velük szemben fölmerülő vádakat képviseli.  Keressék a választ a következőkre:  - Mi volt a jogkörük, ill. hatáskörük?  - Mit tettek a védelem érdekében, a katasztrófa elhárításáért?  - Mit mulasztottak megtenni?  - Mennyiben tartják alkalmasnak a betöltött feladatra?  - Milyen volt a kortársakkal a viszonyuk? (ez befolyásolta-e tetteiket?)    **b.) Tomori Pál** | Tomori Pál: katonai pálya után ferences szerzetes lesz.  Csak pápai utasításra fogadja el a kalocsai érseki rangot és vele a déli védelem vezetését.  Békepárti, ha lehet, elkerülné a törökkel való megütközést.  Vagyonából (érseki) erőn felül áldoz a végvári védelemre, több kísérletet tesz a király és a királyi tanács felrázására, időben figyelmeztet a török támadás veszélyére.  Saját seregével igyekszik segítséget nyújtani a török hadjárat során megtámadott végváraknak, hadmozdulataival megakadályozni, lassítani a török előrenyomulást.  Levelekben sürgeti a királyt pénz, fegyver és katona küldésére.  Királyi parancsra csatlakozik a mohácsi fősereghez, tiltakozása (alkalmatlanságára hivatkozik) ellenére kénytelen elvállalni a fővezérséget (Szapolyai Györggyel). Maga is támogatja a megütközést Mohácsnál a törökkel.  Széles, védekező arcvonalat állít föl (erre alkalmasabb a magyar had), de váratlan fordulat következtében a sereg támadásba kezd.  A király helyét a második hadrendben jelöli ki (túl veszélyes, de a nemesek elvárták a személyes jelenlétet), igyekszik csata közben megszervezni a király kimenekítését.  Az udvar főurai nem tartották maguk közül valónak: (az ország védelme fontosabb, mint az egyéni érdek, a gondjaira bízott vagyon a gondjaira bízott feladatra költendő), gúnyneve: „a cseri barát”. |
| **4.) A személyes felelősség** kérdéseit vizsgáló részbizottság  „Kit/kiket, milyen mértékben terhel személyes felelősség a katasztrófáért?”  A tagok közül legyen egy-egy, aki inkább a vizsgálandó személyek védelmét, és egy-egy, aki inkább a velük szemben fölmerülő vádakat képviseli.  Keressék a választ a következőkre:  - Mi volt a jogkörük, ill. hatáskörük?  - Mit tettek a védelem érdekében, a katasztrófa elhárításáért?  - Mit mulasztottak megtenni?  - Mennyiben tartják alkalmasnak a betöltött feladatra?  - Milyen volt a kortársakkal a viszonyuk? (ez befolyásolta-e tetteiket?)    **c.) Szapolyai János** | Szapolyai János erdélyi vajda, akit a középnemesség jelentős része támogat – 1505. rákosi végzés.  Szerepe volt korábban (1514) a Dózsa-féle parasztháború végső leverésében (Temesvár), Dózsa kegyetlen kivégzésében.  A kortársak egy része már a csata előtt a törökkel való paktálással vádolja, de nincs rá bizonyíték.  Ellentmondó királyi parancsokat kap:  1.) havasalföldi csapatokkal együtt mélyen nyomuljon be török területre, így kényszerítve a törököt a hadjárat feladására, és a védekezésre, visszavonulásra, (késő, nincs realitása)  2.) csatlakozzon a fősereghez  Lépései: összegyűjti az erdélyi hadakat, elindul és eljut a Tisza vonaláig (kb. Szeged magassága).  Nem kezdeményez a királynál katonai tapasztalatai szerint jobb döntést (ő lenne a fővezér, ha jelen lenne).  Nem siet egyik utasítást sem végrehajtani (az elsőt megkésettnek tartja, a másodikról lekésik.)  Nem vesz részt a mohácsi csatában.  Alkalmassága nem nagyon derül ki, gyors, határozott döntést nem tud hozni. |

4. lépés: 10 perc

**Tanári útmutató**: A szekciók törekedjenek egy közös álláspont, következtetés kialakítására, melyet a továbbiakban képviselnek. Törekedjenek arra, hogy a részterületek arányosan (lényeges és kevésbé lényeges körülmény, ok megkülönböztetésével) legyenek képviselve az összegzésben.(Természetesen – akárcsak a mai Alkotmánybíróság esetében – lehetőség van különvélemény megfogalmazására is a közös álláspont mellett.) Az érvelést és az esetleges vitát a levezető elnök koordinálja. Álláspontjukat jegyezzék le röviden a füzetükbe is. Ezt írásban is odaadhatjuk a csoportoknak:

**C./ Diákoknak nyomtatható feladat** – beszámoló, közös álláspont

Alakítsanak ki közös álláspontot, a forrásokból levont következtetések alapján.

Törekedjenek arra, hogy a részterületek arányosan legyenek képviselve az összegzésben!

Lényeges megállapításaikat írásban is rögzítsétek, hiszen ezt képviselik majd az új csoportokban.

A vitában a levezető elnök adja meg a szót.

**2. óra**

5. lépés: 17-20 perc

Új csoportok kialakítása

**Tanári útmutató**: A létszámtól függően 2-3-4 vegyes csoportot alakítsanak (egy csoportban 8-10 főnél többen lehetőleg ne legyenek). Minden csoportban mind a négy szekció képviseltesse magát. Pl. Minden alapcsoport 1-es, 2-es számú tagja alkot egy új csoportot, a 3-as,4-es számúak a második új csoportot stb. (1-2 perc)

Munkamenet:

1. A hozott ismeretek megosztása az új csoporttal

Pl. **Tollak középre** technikával**:** A munka során, aki megszólal, beteszi középre a tollát, amíg mindenkinek nincs középen a tolla, addig a már megszólaltak nem szólhatnak újra.

Pl. A **pletykajáték** mintájára a tanár közreműködésével ki lehet hangosítani az egyes csoportok munkáját, érvelését. A tanár hangjelzéssel (pl. tapssal) jelt ad az 1. sz. csoportnak, hogy hangosan folytassák érvelésüket, a többiek addig őket hallgatják, majd újabb tapssal a következő csoport kerül sorra.(Ez ne legyen hosszabb, mint a feladatra szánt idő negyede, pl. 15 percből 3-4 perc)

Keressenek választ a következő kérdésekre: (15 perc)

**D./ Diákoknak nyomtatható feladat –** összegző jelentés

-       Készítsenek rangsort arról, hogy önök szerint milyen belső okok játszottak szerepet a magyar vereségben! Első helyen szerepeljen a legsúlyosabb ok.

-       Állítsanak össze listát, fontossági sorrendben, milyen külpolitikai okok vezettek a vereséghez!

-       Véleményük szerint összességében melyik három okot tartják döntőnek a vereségben? A választott sorrendet röviden indokolják!

-       Elkerülhető lett volna a vereség? Milyen esetben?

Lehetséges vázlat:

|  |  |
| --- | --- |
| Belpolitikai okok | Külpolitikai okok: |
| 1. súlyos pénzhiány | 1 a támadó Oszmán birodalom jelentős fölénye (terület, bevétel, létszám) |
| 2. gyenge királyi hatalom | 2. török hadászati fölény |
| 3. udvari pártharcok | 3. az ország nem számíthat külpolitikai segítségre |
| 4. korszerűtlen hadsereg |  |
| 5. lassú, ellentmondásos mozgósítás |  |
| 6. személyi alkalmatlanság |  |
| 7. téves katonai döntések |  |

**Reflektálás**

6. lépés:15-20 perc

**Tanári útmutató**:

1 A csoport, vagyis a vizsgáló bizottság készítsen faliújságra kitehető méretű összegzést eredményeiről (ez lehet vázlat, pókháló ábra, gondolkodási térkép is) majd tegyék föl a faliújságra vagy a táblára. Vándorló csoportok technikával hasonlítsák össze munkáikat. Ha marad rá idő, a csoportok egymásnak is bemutathatják álláspontjukat.

2 A csoportok rövid értékelő lap segítségével pontozzák saját és a többi csoport munkáját.

**E./ Diákoknak nyomtatható feladatlap** – értékelő lap

Értékeljék pontozással a saját és a többi csoport (vizsgáló bizottság) munkáját! Szempontonként max. 5 pontot adhatnak!

|  |  |  |  |
| --- | --- | --- | --- |
| Értékelési szempont | Saját csoport | …sz. csoport | ….sz. csoport |
| 1.) minden részterületet arányosan figyelembe vettek |  |  |  |
| 2.) logikus, érvekkel alátámasztott álláspontot mutattak be |  |  |  |
| 3.) poszterük áttekinthető, rendezett formájú |  |  |  |

5 perc

Házi feladat: A vizsgálódási folyamat szubjektív összegzése egy **esszé**ben.

Cím: **A mohácsi vész – ahogy én látom**

A fogalmazás mottójául választani lehet a magyar irodalom két híres Mohács-verséből egyik vagy másik részletet.

A két mottó:

„Nekünk Mohács kell” (Ady Endre)

„”Nemzeti nagylétünk nagy temetője, Mohács!” (Kisfaludy Károly)

(esetleg még: „ Ámde hol olyan erős, kit meg nem dönt sok ezer kar?” (Kisfaludy Károly), vagy: „Nem! Nem az ellenség, önfia vágta sebét.” (Kisfaludy Károly)

**A feladat teljesítésének szempontjai:**

A tanuló képes:

a.) gondolatait logikusan szerkesztett, nyelvileg szabatos fogalmazásban írásban rögzíteni,

b.) a megszerzett ismeretek révén önálló álláspont, vélemény kialakítására,

c.) véleményét érvekkel, tényekkel indokolni.